Produkty a služby v roku 2012 (Zber a analýza informácií)

EURÓPSKE STREDISKO NA MONITOROVANIE RIZIKA: OČAKÁVANIE ZMIEN Špecifický cieľ č. 1: Zabezpečiť základ pre stanovenie priorít pre výskum a opatrenia BOZP identifikovaním a monitorovaním trendov a predvídaním nových vznikajúcich rizík týkajúcich sa BOZP prostredníctvom vykonania rozsiahlej prognostickej štúdie Projekt prognózy dlhodobejších rizík súvisiacich s rýchlo rastúcou oblasťou „zelených“ pracovných miest bol ukončený. Na záver projektu sa uskutočnil seminár o politike zameraný na testovanie a konsolidáciu rôznych vypracovaných hypotetických možností a preskúmanie, ako by mohli vyústiť do rôznych politických alternatív na riešenie otázok, ktoré vznikli v súvislosti s projektom. Uverejnila sa správa, v ktorej sa poukázalo na medzery v našich poznatkoch o potenciálnych rizikách spojených s manipuláciou s nanomateriálmi, spolu s databázou príkladov osvedčených postupov riadenia vyrobených nanomateriálov, a rovnako sa vyzdvihli iniciatívy na informovanie o rizikách spojených s vyrobenými nanomateriálmi. Špecifický cieľ č. 2: Poskytovať vstupy pre cielenejšie výskumné a preventívne úsilia prostredníctvom preskúmania a analýzy výskumu o rizikových faktoroch a zdravotných výsledkoch Internetová stránka OSHwiki realizovaná v spolupráci sa ďalej dotvárala prostredníctvom osnov článkov v rámci prípravy na predbežné spustenie v roku 2013 a plné spustenie v roku 2014. OSHwiki používateľom s povolením umožní pridávať a modifikovať informácie a bude obsahovať dôležité témy, ktorým sa venujú mnohé organizácie v oblasti BOZP vo svete. Špecifický cieľ č. 3: Podporovať stanovenie priorít pre výskum a opatrenia BOZP poskytovaním prehľadu o bezpečnosti a ochrane zdravia pri práci v Európe založenom na minulých a aktuálnych údajoch Finalizoval sa projekt hospodárskych stimulov agentúry, v rámci ktorého sa preskúmali opatrenia, ktoré krajiny v Európe prijali na podporu dobrého vykonávania BOZP, napríklad nižšie úrazové poistné alebo nižšie sadzby dane, výhodnejšie bankové podmienky, akými sú nižšie úrokové sadzby, a štátne dotácie. Pre inštitúcie, ktoré môžu ponúknuť takéto stimuly, bola vydaná príručka obsahujúca rady. Špecifický cieľ č. 4: Podnecovať debatu a zaisťovať relevantnosť zistení strediska na monitorovanie rizika prostredníctvom diskusií a konsolidácie s cieľovými skupinami a príjemcami V rámci seminára o karcinogénnych látkach a riziku rakoviny z povolania zorganizovanom EU-OSHA boli zhrnuté súčasné znalosti o vystavení, príčinách a okolnostiach vzniku rakoviny v dôsledku pracovných podmienok. Spoločne s Európskou radou pre bezpečnosť dopravy agentúra zorganizovala akciu na zvýšenie informovanosti o BOZP v odvetví cestnej dopravy s osobitným zameraním na účasť pracovníkov na iniciatívach BOZP. Ako súčasť prebiehajúceho projektu začleňovania BOZP do vzdelávania agentúra uverejnila informačný prehľad a súbor prípadových štúdií o osvedčených postupoch v súvislosti so vzdelávaním učiteľov v oblasti BOZP a o poskytovaní vzdelávania o rizikách. Agentúra sa okrem toho zúčastnila na niekoľkých zasadnutiach a seminároch, medzi nimi seminára organizovaného Svetovou zdravotníckou organizáciou a seminára organizovaného Európskou sieťou pre vzdelávanie a školenie o bezpečnosti a ochrane zdravia pri práci. Agentúra využíva Twitter na propagáciu svojich činností prostredníctvom sociálnych médií a v súčasnosti jej tweety sleduje okolo 6 000 osôb. Špecifický cieľ č. 5: Napomáhať zákonodarcom a poskytovateľom informácií o BOZP poskytovať lepšiu podporu podnikom vykonávaním prieskumov s cieľom zozbierať informácie v reálnom čase o riadení BOZP a hlavných vznikajúcich rizík pre BOZP V roku 2012 boli uverejnené štyri správy o sekundárnej analýze vypracované na základe európskeho prieskumu agentúry o nových a vznikajúcich rizikách z roku 2009 (projekt ESENER): „Riadenie ochrany zdravia pri práci a bezpečnosť a zdravie pri práci“, „Zastúpenie pracovníkov a konzultácie o ochrane zdravia a bezpečnosti“, „Faktory účinného zvládania psycho-sociálnych rizík v práci“ a „Hnacie sily a prekážky zvládania psycho-sociálnych rizík v európskych podnikoch: prieskum hnacích síl, prekážok a potrieb“. Okrem toho bola uverejnená súhrnná správa, v ktorej sa nachádza prehľad hlavných zistení z týchto štyroch štúdií: „Chápanie riadenia bezpečnosti a ochrany zdravia na pracovisku a zastúpenia pracovníkov prostredníctvom projektu ESENER“. V decembri 2012 bolo uverejnené následné hodnotenie projektu ESENER, v ktorom sa všeobecne potvrdil prijatý prístup a identifikovali body, ktoré by sa mohli v nasledujúcej edícii zlepšiť. Správa bola predložená poradnej skupine pre prevenciu a výskum (PRAG). Špecifický cieľ č. 6: Hľadať konsenzus o výskumných prioritách BOZP a podporovať vnútroštátne výskumné inštitúcie v oblasti BOZP pri stanovovaní spoločných priorít, výmene výsledkov a tiež podnecovaní začleňovania požiadaviek BOZP do výskumných programov Tematické centrum agentúry predložilo na konci septembra 2012 záverečný návrh správy o výskumných prioritách BOZP v EÚ na obdobie 2013 – 2020. INFORMÁCIE O PRACOVNOM PROSTREDÍ: ZDIEĽANIE POZNATKOV O OSVEDČENÝCH POSTUPOCH NA PRACOVISKU Špecifický cieľ č. 1: Vytvoriť užitočné, praktické a kvalitné informačné produkty na podporu kampaní na zdravšie pracoviská Na začiatok kampane „Spoločný postup pri prevencii rizík“ na obdobie 2012 – 2013 bolo vytvorených zhruba 20 produktov, medzi nimi príručka ku kampani, produkty pod spoločnou značkou s európskymi sociálnymi partnermi, prípadové štúdie a internetová stránka. Špecifický cieľ č. 2: Posilniť preventívne opatrenia poskytovaním užitočných a praktických informácií o osvedčených postupoch v prioritných odvetviach a témach Vypracovali sa prehľady odbornej literatúry o motivácii zamestnávateľov a pracovníkov venovať sa propagácii ochrany zdravia na pracovisku, ako aj tri e-fakty o tabaku (pre zamestnávateľov, fajčiarov a nefajčiarov), ktoré sa propagovali prostredníctvom minikampane počas Svetového dňa bez tabaku. Okrem toho boli uverejnené ďalšie e-fakty o rovnováhe medzi prácou a osobným životom, podpore zdravia mladých pracovníkov a o podpore duševného zdravia. EU-OSHA sa spolu s ILO a NIOSH zúčastnila na spoločnom zasadnutí o začlenení BOZP do vzdelávania v Turíne, kde boli prezentované vzdelávacie materiály NAPO. Špecifický cieľ č. 3: Podporovať preventívne opatrenia zabezpečovaním neustálej relevantnosti existujúcich informačných produktov Informácie o viacjazyčnej sekcii týkajúcej sa nariadenia REACH a nariadenia o klasifikácii, označovaní a balení nebezpečných látok a zmesí na stránke agentúry boli aktualizované s cieľom upozorniť na zmeny v právnych predpisoch EÚ o chemikáliách s osobitným zameraním na záležitosti na pracovisku. Urobilo sa to v kontexte minikampane, ktorej súčasťou boli odvetvové organizácie, sociálni partneri, príslušné útvary Komisie, zákonodarcovia krajín a helpdesky členských štátov pre otázky týkajúce sa nariadenia REACH. Práca EU-OSHA v súvislosti s nebezpečnými látkami, vrátane informácií zameraných na MSP, bola prezentovaná na zasadnutí skupiny SLIC Chemex a zasadnutí ACSH WP Chemicals. Špecifický cieľ č. 4: Zlepšiť vykonávanie a kvalitu posúdení rizika v mikropodnikoch a malých podnikoch (1 – 49 zamestnancov) zvyšovaním informovanosti o potrebe a spôsobe vykonávania posúdení rizika Agentúra naďalej rozvíjala projekt na vytvorenie nástroja pre online interaktívne posúdenie rizika (OiRA) na úrovni EÚ i členských štátov. V roku 2012 sa základný rozvoj softvéru blížil ku koncu a malý počet nových funkcií sa dopracoval, aby lepšie spĺňal potreby identifikované partnermi OiRA. Po teste použiteľnosti sa iniciovali nové vývojové smery s cieľom uľahčiť používanie nástroja. Agentúra veľmi aktívne podporovala a rozvíjala komunitu OiRA a nástroje sa vo veľkej miere začali používať na vnútroštátnej úrovni a prostredníctvom odvetvových výborov pre sociálny dialóg aj na úrovni EÚ. Budovanie sietí a koordinácia Ďalšie rozvíjanie siete koordinačných stredísk, riadenie agentúry a vytváranie kontaktov s európskymi a medzinárodnými organizáciami. Budovanie inštitucionálnych kapacít v kandidátskych a potenciálnych kandidátskych krajinách (účelovo viazané finančné prostriedky). Koordinácia programovania a hodnotenia.